Geliefde rocker sterfMalcolm Young in 2010 (Foto: Wikipedia) Malcolm Young, medestigter en kitaarspeler vir die Australiese rockgroep AC/DC, is Saterdag in die ouderdom van 64 dood. Young het ŉ jare lange stryd teen demensie geveg. Volgens ŉ verklaring van sy familie is hy vreedsaam oorlede met sy familie teenwoordig. “Hy het van die begin af geweet wat hy wou bereik – en tesame met sy jonger broer Angus [wat ook lid van die groep is] het hulle alles gegee op internasionale verhoë. Niks minder sou goed genoeg gewees het vir hul aanhangers nie,” lui die verklaring. AC/DC is in 1973 gestig deur Malcolm en Angus. Die groep het 17 ateljee-albums vrygestel. Young se ouer broer, George, wat van die groep se albums vervaardig het, is in Oktober vanjaar in die ouderdom van 70 oorlede.